Rou vleis vir katte en honde ongesond, gevaarlik | Netwerk24
Deur Elsabé Brits 18 Januarie 2018 05:06
Die nuwe gier om honde en katte rou vleis te voer omdat dit kwansuis 'n "natuurlike dieet" is, is nie net ongesond vir troeteldiere nie, maar ook gevaarlik vir mens en dier.
Navorsing wat gedoen is en in die vakjoernaal Vet Record gepubliseer is, toon dié produkte bevat bakterieë en parasiete wat mense en diere siek maak.
"Katte en honde wat rou vleis eet, word ook meer besmet met bakterieë as dié wat gewone diëte volg. Hulle raak antibiotikaweerstandig en dit hou 'n risiko vir diere- en menslike gesondheid in," luidens die studie.
Moenie jou honde of katte enige rou vleis gee nie. Dié nuwe gier, wat voorgehou word as 'n 'natuurlike dieet', is allesbehalwe. Dit is ongesond vir mense én vir diere. Foto: PetMD
In van die produkte wat oorsee getoets is, het 23% Escherichia coli bevat, 43% listeriose en in 20% was salmonella teenwoordig. Daar was ook in 16% parasiete.
Die produkte het ook in Suid-Afrika gewild geword en dit word wyd as "natuurlik" geadverteer. Voorbeelde is kommersieel vervaardigde "onverwerkte kos" spesifiek vir diere, wat bene insluit. Of mense wat rou vleis en vis vir diere gee.
Luidens die studie is die sogenaamde voordele wat dit inhou net hoorsê en daar is geen bewyse dat dit beter is vir diere nie. Inteendeel, daar is bewyse dat dit nie goed is nie, soos diere se tande wat breek van die bene, beserings aan die spysverteringskanaal en kliniese toestande soos 'n ooraktiewe skildklier en abnormale beengroei.
Die studie meld ook dat diere wat rou kos kry ernstige voedingsprobleme kan ervaar, omdat hulle nie al die voedingstowwe inkry wat hulle nodig het nie.